b"\n_START_ARTICLE_\nTira c\xc3\xb2mica\n_START_PARAGRAPH_\nUna tira c\xc3\xb2mica \xc3\xa9s una narraci\xc3\xb3 seq\xc3\xbcencial breu que es desenvolupa a trav\xc3\xa9s d'unes poques  vinyetes (normalment d'1 a 4, en posici\xc3\xb3 horitzontal). S\xc3\xb3n obra d'un dibuixant (o b\xc3\xa9 d'un dibuixant i un guionista) i es publiquen peri\xc3\xb2dicament en diaris, revistes i p\xc3\xa0gines d'Internet._NEWLINE_La tira, si b\xc3\xa9 pot seguir un fil argumental que es desenvolupa a trav\xc3\xa9s de diverses tires, ha de tenir una estructura que permeti el seu funcionament de forma aut\xc3\xb2noma tant en el format cl\xc3\xa0ssic de plantejament, nus i desenlla\xc3\xa7, o b\xc3\xa9 mitjan\xc3\xa7ant una narraci\xc3\xb3 seriada. _NEWLINE_Es considera que la s\xc3\xa8rie Mutt and Jeff de Bud Fisher, fou la primera tira di\xc3\xa0ria de la hist\xc3\xb2ria, que es va comen\xc3\xa7ar a publicar de forma seriada al San Francisco Chronicle el 15 de novembre de 1907, si b\xc3\xa9 amb anterioritat ja havien aparegut hist\xc3\xb2ries de poques vinyetes en format horitzontal, com A. Piker Clerk de Clare Briggs, o diverses vinyetes del dibuixant Caran d'Ache. _NEWLINE_En el format de tira s'han editat les aventures de personatges com Dick Tracy, Tarzan, Flash Gordon, The Pantom, Mandrake o Prince Valiant, per\xc3\xb2 normalment s'associa el format de la tira amb creacions humor\xc3\xadstiques a causa de l'\xc3\xa8xit de personatges com Popeye, Barney Google, Snoopy, Mafalda, Andy Capp, Mutts, Calvin & Hobbes o, a casa nostra, les tires de Don Pl\xc3\xa1cido, El Bon Jan o Mr Hyde dibuixades per Alfons Figueras, Quico el Progre, de Jos\xc3\xa9 Lu\xc3\xads Mart\xc3\xadn, Els Farr\xc3\xbas de Mar\xc3\xa7al al diari La Ma\xc3\xb1ana, o Granotes i cuques, dibuixades per Daniel Boada a l'Avui._NEWLINE_Un altre cas s\xc3\xb3n les tires d'humor sat\xc3\xadric, on els protagonistes no s\xc3\xb3n personatges imaginaris sin\xc3\xb3 els pol\xc3\xadtics. Un mestre d'humor en aquest format \xc3\xa9s Toni Batllori, que realitza des de 1994 la seva tira di\xc3\xa0ria Ninots al diari La Vanguardia, o Joan Tharrats que ho fa al diari Avui._NEWLINE_Altres autors han dibuixat tires c\xc3\xb2miques, ja sigui en format c\xc3\xb2mic, o amb s\xc3\xa0tira pol\xc3\xadtica o esportiva:  Munta\xc3\xb1ola,  Castanys, Pe\xc3\xb1arroya, Conti,  V\xc3\xa1zquez, Carlos Gim\xc3\xa9nez, Oli, Josep Maria Be\xc3\xa1, Enric Si\xc3\xb3, Enrique Ventura, Joma, Kap, Cifr\xc3\xa9 o Farruqo_NEWLINE_Internet ha perm\xc3\xa8s la proliferaci\xc3\xb3 de webcomics, on molts autors publiquen les seves tires c\xc3\xb2miques. Hi ha alguns intents d'aplegar el m\xc3\xa0xim de webcomics en catal\xc3\xa0, si b\xc3\xa9, molts no s\xc3\xb3n en format de tira."